Unukolora apuso

La Unukolora apuso aŭ Unukolora apodo (Apus unicolor), estas mezgranda birdo, laŭ aspekto simila al hirundo aŭ murhirundo. Ĝi estas, tamen, tute nerilata al tiuj paseroformaj specioj, ĉar la apusoj estas en la ordo Apodoformaj. La simileco inter tiuj grupoj estas konsekvenco de konverĝa evoluo respegulante similajn vivmanierojn. Apusoj havas tre mallongajn krurojn, kiujn ili uzas nur por alkroĉiĝi al vertikalaj surfacoj. Ili neniam sidiĝas libervole sur la tero, kaj pasigas la plejparton de sia vivo en la aero, manĝante insektojn, kiujn ili kaptas per siaj bekoj. Ili eĉ trinkas dumfluge.

Unukoloraj apusoj reproduktiĝas en kolonioj sur klifoj, pontoj kaj konstruaĵoj ĉe la Kanariaj Insuloj kaj Madejro, demetante du ovojn en subtasforma nesto farita el florkapoj gluitaj per salivo. Ili estas parte migrantaj, kaj multaj birdoj foriras por travintri en kontinenta Afriko. Ĝis antaŭ nelonge oni pensis, ke la birdoj travintras ĉe la afrika marbordo, sed lastatempaj studoj sugestas, ke ili vojaĝas multe pli foren al la ekvatoraj arbaroj de Liberio kaj Gvineo, je distanco de 2 600 kilometroj. Ankaŭ malgrandaj nombroj supozeble reproduktiĝas en Maroko inter Agadir kaj Esaŭiro, kie kolonio estis trovita sur marbordaj klifoj kaj eble ankaŭ en Maŭritanio, kie estas oftaj ekvidoj. Norton, T., Atkinson, P., Hewson, C. & Eduardo Garcia-del-Rey, E. 2018. Geolocator study reveals that Canarian Plain Swifts Apus unicolor winter in equatorial West Africa. African Bird Club & Sociedad Ornitologica Canaria. 15 pp 

Tiu ĉi 14–15 cm longa specio estas tre simila al la proksime rilataj ordinara kaj pala apusoj, kiuj ankaŭ troviĝas en la insularoj, kaj apartigo eblas nur kun bonaj vidaĵoj. Kiel siaj parencoj, ĝi havas mallongan forkoforman voston kaj tre longajn malantaŭen svingitajn flugilojn, kiuj similas al lunarko aŭ bumerango.

Ĝi estas tute malhela krom malklara pala gorĝomakulo. Ĝi estas pli svelta kaj pli eleganta ol la pala apuso, kaj estas pli malhela ol tiu specio kaj ne havas la evidentan blankan gorĝon.

Distingi la Unukoloran apuson de la similplumara Ordinara apuso estas multe pli malfacile, kvankam juna Ordinara apuso povas esti facile forigita pro ĝia blanka gorĝo. La Unukolora apuso estas pli svelta kaj aspektas pli longflugila ol la Ordinara, kaj havas skvamecajn subajn partojn, malfacile videblajn krom per bonegaj vidoj. La krio estas laŭta seka kriego simila al tiu de la Ordinara apuso, kvankam eble pli altatona.

 Referencoj 

 Swifts de Chantler kaj Driessens, 

Eksteraj ligiloj

 Madeira Birds: Unukolora apuso

Kategorio:Apusedoj
Kategorio:Birdoj de Afriko